Les biblioteques de Sagunt canvien de suport informàtic per obrir-se als continguts digitals
20 de juny 2017

![Imagen 1](/media/yithhrbe/31-img_2570_c1.jpg)![Imagen 2](/media/uwtlyybg/31-dsc_7707_m.jpg)

Les biblioteques de Sagunt han iniciat el procés per implementar un nou Sistema Integrat de Gestió Bibliotecària (SIGB) que permeta, a més dels tradicionals serveis de consulta als fons, préstec i reserva, oferir una resposta a les realitats bibliotecàries emergents fruit de l'avanç de les noves tecnologies i d'Internet.

En breu la ciutadania podrà disposar de préstecs de llibres electrònics i la possibilitat de veure en _streamin__g_ (a través d'Internet) material digital, segons va explicar el cap del departament d'Arxiu i Biblioteques, Fernando García, qui afig que **“si en els anys 90 vam ser pioners en la informatització de les tasques bibliotecàries, ara pretenem posicionar-nos sobre els nous reptes de les biblioteques”**.

La regidora del departament, Mónica Caparrós, afirma que **“les biblioteques travessen un moment de canvi que no té marxa arrere, i es tracta d'unir-se a la revolució tecnològica o quedar-se amb la concepció limitada de la biblioteca només com un edifici. Amb esta nova aplicació apostem per una nova concepció més completa de la professió dels bibliotecaris i bibliotecàries com a mediadors d'informació i coneixement”**.

 ![](/media/uxwm3xzg/31-img_2573_c2.jpg)

A causa de la implantació del nou sistema, el personal responsable afirma que dels dies 19 al 24 d’este mes no es podran fer préstecs ni devolucions a causa de la migració de dades i la posada en marxa de les bases de dades de l'antic proveïdor a l'actual. Així, García demana als usuaris i usuàries que **“tinguen paciència davant este inconvenient, que és totalment alié al nostre personal. Hem d'entendre que són treballs interns que es necessiten per millorar l'atenció dins de la biblioteca”**.

Finalment, tant García com Caparrós expliquen que el SIGB triat per l'Ajuntament de Sagunt és Odilo, operador de serveis en més de 40 països, entre els quals els Estats Units i el Canadà. A Espanya és l'empresa subministradora del Ministeri de Cultura en el projecte E-Biblio, del Congrés dels Diputats i de les Corts Valencianes entre altres institucions, ja que atén més de 2.000 centres i biblioteques.

*   [](http://www.facebook.com/sharer.php?u=https://aytosagunto.es/va/actualitat/les-biblioteques-de-sagunt-canvien-de-suport-informatic-per-obrir-se-als-continguts-digitals/ "Facebook")
*   [](http://twitter.com/share?url=https://aytosagunto.es/va/actualitat/les-biblioteques-de-sagunt-canvien-de-suport-informatic-per-obrir-se-als-continguts-digitals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-biblioteques-de-sagunt-canvien-de-suport-informatic-per-obrir-se-als-continguts-digitals/ "Linked In")
*   [](mailto:?body=https://aytosagunto.es/va/actualitat/les-biblioteques-de-sagunt-canvien-de-suport-informatic-per-obrir-se-als-continguts-digitals/)